Președintele Organizației Județene Suceava a PNL, Gheorghe Flutur, împreună cu foștii miniștri liberali Bogdan Gheorghiu și Daniel Cadariu și administratorul public al județului Suceava, Irina Vasilciuc, au participat, sâmbătă după-amiază, la lansarea candidaturilor la funcția de primar din partea PNL la Horodniceni și Drăgoiești.
PNL a informat, printr-un comunicat de presă, că la Horodniceni, primarul în funcție, Nicolae Florea, a prezentat în fața a peste 350 de oameni un film cu realizările din acest mandat. Potrivit comunicatului remis de liberali, Flutur a vorbit la superlativ despre Nicolae Florea, spunând că „este un model de administrație liberală cu care ne mândrim”: a asfaltat toată comuna, a introdus rețele de apă și canalizare, a făcut parcuri de joacă pentru copii și terenuri de sport, iar drumurile județene care traversează comuna sunt de asemenea modernizate și „într-o stare foarte bună”. Președintele Flutur a vorbit despre legarea municipiului Fălticeni de stațiunea Mălini și de autostrada Unirii A8 și despre investiții de peste 50 milioane de euro prin Programul Operațional Regional pentru lărgirea acestui drum cu pod nou la Cornu Luncii, peste râul Moldova. De asemenea, președintele Gheorghe Flutur i-a anunțat pe locuitorii din Horodniceni că „s-a finalizat modernizarea drumului județean Liteni - Moara - Suceava, care va face legătura, prin intermediul centurii ocolitoare a Sucevei, cu autostrăzile A7 și a Nordului. Astfel, Horodniceni este la câțiva km de cele două autostrăzi”.
La Drăgoiești, a fost lansată candidatura viceprimarului în funcție, Adrian Brădățan, „care are un program curajos, de introducerea a apei și canalului în localitate, de introducere a gazului metan, dar și de rezolvare a nemulțumirilor din cartierul romilor privind asfaltarea de urgență a drumurilor și introducerea unui microbuz școlar”. „Drăgoiești se uită atent cu un ochi la administrațiile liberale de la Moara, Horodniceni, Șcheia și doresc și ei o administrație liberală”, a afirmat Gheorghe Flutur.